CELEX: 32021R2153
Language: fi
Date: 2021-08-06 00:00:00
Title: Komission delegoitu asetus (EU) 2021/2153, annettu 6 päivänä elokuuta 2021, Euroopan parlamentin ja neuvoston direktiivin (EU) 2019/2034 täydentämisestä teknisillä sääntelystandardeilla, joissa määritetään perusteet asetuksen (EU) N:o 575/2013 vaatimusten soveltamiseksi tiettyihin sijoituspalveluyrityksiin (ETA:n kannalta merkityksellinen teksti)

7.12.2021   
               
               
                  FI
               
               
                  Euroopan unionin virallinen lehti
               
               
                  L 436/9
               
            
         KOMISSION DELEGOITU ASETUS (EU) 2021/2153,
         annettu 6 päivänä elokuuta 2021,
         Euroopan parlamentin ja neuvoston direktiivin (EU) 2019/2034 täydentämisestä teknisillä sääntelystandardeilla, joissa määritetään perusteet asetuksen (EU) N:o 575/2013 vaatimusten soveltamiseksi tiettyihin sijoituspalveluyrityksiin
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon sijoituspalveluyritysten vakavaraisuusvalvonnasta ja direktiivien 2002/87/EY, 2009/65/EY, 2011/61/EU, 2013/36/EU, 2014/59/EU ja 2014/65/EU muuttamisesta 27 päivänä marraskuuta 2019 annetun Euroopan parlamentin ja neuvoston direktiivin (EU) 2019/2034 (1) ja erityisesti sen 5 artiklan 6 kohdan kolmannen alakohdan,
         sekä katsoo seuraavaa:
         
                     (1)
                  
                  
                     Toimivaltaiset viranomaiset voivat direktiivin (EU) 2019/2034 5 artiklan 1 kohdan mukaisesti edellyttää, että tiettyihin sijoituspalveluyrityksiin sovelletaan samaa vakavaraisuuskohtelua kuin Euroopan parlamentin ja neuvoston asetuksen (EU) N:o 575/2013 (2) soveltamisalaan kuuluviin luottolaitoksiin ja että kyseiset sijoituspalveluyritykset noudattavat Euroopan parlamentin ja neuvoston direktiivin 2013/36/EU (3) mukaista vakavaraisuusvalvontaa.
                  
               
                     (2)
                  
                  
                     Direktiivin (EU) 2019/2034 5 artiklan 1 kohdan a alakohdan soveltamiseksi olisi täsmennettävä, että jos sijoituspalveluyritys harjoittaa toimintoja, joiden osalta ylittyy vähintään yksi neljästä määrällisestä kynnysarvosta, jotka koskevat OTC-johdannaisia, rahoitusvälineiden merkintää ja/tai rahoitusvälineiden liikkeeseenlaskun järjestämistä merkintätakauksen perusteella, sijoittajille myönnettyjä luottoja tai lainoja sekä liikkeessä olevia velkapapereita, näitä toimintoja harjoitetaan sellaisessa laajuudessa, että kyseisen sijoituspalveluyrityksen kaatuminen tai vaikeudet voisivat aiheuttaa järjestelmäriskin.
                  
               
                     (3)
                  
                  
                     Kun otetaan huomioon direktiivin (EU) 2019/2034 5 artiklassa tarkoitettu sijoituspalveluyritysten toimintojen merkitys koko järjestelmän kannalta ja leviämisvaikutuksen mahdollinen merkittävä vaikutus koko rahoitusalaan, sijoituspalveluyritykset, jotka ovat asetuksen (EU) 2019/2033 4 artiklan 1 kohdan 3 alakohdassa määriteltyjä määritysosapuolia ja jotka tarjoavat määrityspalveluja sellaisille muille rahoituslaitoksille, jotka eivät itse ole määritysosapuolia, olisi katsottava direktiivin (EU) 2019/2034 5 artiklan 1 kohdan b alakohtaa sovellettaessa määritysosapuoliksi.
                  
               
                     (4)
                  
                  
                     Tämä asetus perustuu teknisten sääntelystandardien luonnoksiin, jotka Euroopan pankkiviranomainen on toimittanut komissiolle kuultuaan Euroopan arvopaperimarkkinaviranomaista.
                  
               
                     (5)
                  
                  
                     Euroopan pankkiviranomainen on järjestänyt avoimet julkiset kuulemiset teknisten sääntelystandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt neuvoa Euroopan parlamentin ja neuvoston asetuksen (EU) N:o 1093/2010 (4) 37 artiklan mukaisesti perustetulta pankkialan osallisryhmältä,
                  
               ON HYVÄKSYNYT TÄMÄN ASETUKSEN:
         
            1 artikla
            Toimintojen laajuus
            Sovellettaessa direktiivin (EU) 2019/2034 5 artiklan 1 kohdan a alakohtaa sijoituspalveluyrityksen katsotaan harjoittavan toimintojaan sellaisessa laajuudessa, että sen kaatuminen tai vaikeudet voisivat aiheuttaa järjestelmäriskin, jos kyseinen sijoituspalveluyritys ylittää jonkin seuraavista kynnysarvoista:
            
                        a)
                     
                     
                        50 miljardia euroa, kun on kyse sellaisten OTC-johdannaisten yhteenlasketusta bruttonimellisarvosta, joita ei määritetä keskusvastapuolessa;
                     
                  
                        b)
                     
                     
                        5 miljardia euroa, kun on kyse rahoitusvälineiden merkintää ja/tai rahoitusvälineiden liikkeeseenlaskun järjestämistä merkintätakauksen perusteella koskevan toiminnan kokonaisarvosta;
                     
                  
                        c)
                     
                     
                        5 miljardia euroa, kun on kyse sijoittajille transaktioiden toteuttamiseksi myönnettyjen luottojen tai lainojen kokonaisarvosta; ja
                     
                  
                        d)
                     
                     
                        5 miljardia euroa, kun on kyse liikkeessä olevien velkapaperien kokonaisarvosta.
                     
                  
         
            2 artikla
            Määritysosapuoli
            Sijoituspalveluyritykset, jotka ovat määritysosapuolia ja jotka tarjoavat määrityspalveluja sellaisille muille rahoitusalan yhteisöille, jotka eivät itse ole määritysosapuolia, on katsottava direktiivin (EU) 2019/2034 5 artiklan 1 kohdan b alakohtaa sovellettaessa määritysosapuoliksi.
         
         
            3 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 6 päivänä elokuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 314, 5.12.2019, s. 64.
         
            (2)  Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).
         
            (3)  Euroopan parlamentin ja neuvoston direktiivi 2013/36/EU, annettu 26 päivänä kesäkuuta 2013, oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta (EUVL L 176, 27.6.2013, s. 338).
         
            (4)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).